|  |  |
| --- | --- |
| **ROKODELSKA PANOGA** | **Izdelovanje pripadnostnih kostumov** |
| **POVZETEK**  |
| Gre za rokodelsko dejavnost šivanja in krojenja individualno oblikovanih kostumov oz. oblačil za t. i. narodne noše, pripadnostne kostume, izdelane na podlagi skic, ohranjenih informacij in fotografij, rekonstrukcije oblačil iz različnih zgodovinskih obdobij. Pri tem rokodelci in rokodelke interdisciplinarno in strokovno sodelujejo za doseganje čim bolj prepričljivega poustvarjanja oblačil iz oblačilne dediščine. |
| **OPIS PANOGE**  |
| Izdelovanje pripadnostnih kostumov je rokodelska panoga, namenjena poustvarjanju načinov oblačenja prebivalstva določenega območja v določenem časovnem obdobju v preteklosti. Največkrat je navajano poimenovanje narodna noša, ki se razlikuje od ljudske noše ali oblačilnega videza kmečkega prebivalstva različnih pokrajin v preteklosti. Oblačilne videze, ki jih je npr. upodobil F. K. von Goldenstein, z današnjo t. i. narodno nošo nimajo veliko skupnega. Gre za mlad pojav s konca 19. stoletja, ko so na eni strani kmetje začeli vedno pogosteje opuščati svoj tradicionalni način oblačenja, hkrati pa so meščani iz takrat močnih narodnobuditeljskih motivov začeli nositi določene elemente praznične kmečke noše – na ta način so tudi navzven kazali svojo pripadnost ideji slovenskega naroda. To umetno nastalo narodno nošo so nosili na številnih taborih in narodnih shodih. Oblačenje v t. i. narodno nošo se je kasneje okrepilo predvsem na Gorenjskem, vse do danes pa dobiva tudi nove oblike in aplikacije predvsem v povezavi z narodnozabavnimi ansambli in turistično industrijo.Pojavnost t. i. narodnih noš je v razvoju pridobila tudi funkcijo izkazovanja pripadnosti ožjim lokalnim skupnostim (npr. rateška, polhograjska, loška noša …). Ti kostumi se večinoma zgledujejo po oblačilnem videzu večinskega prebivalstva na Slovenskem v 19. stoletju in so pogosto vsaj deloma uniformirani. Predstavljajo paradne oz. odrske preobleke, pri nosilcu opravljajo funkcijo preobleke za posebne priložnosti – kostuma. Tako je postala del simbolnega in protokolarnega obredja, posebej pa preoblačenje in izdelovanje narodnih noš v ta namen gojijo Slovenci po svetu. Izdelovanje pripadnostnih kostumov ne pomeni le izdelovanja simbolno ovrednotenih narodnih noš, ampak tudi poustvarjanje drugih lokalno specifičnih oblačilnih videzov z namenom razumevanja življenjskega in prazničnega cikla, ki ga danes prikazujejo predvsem različne folklorne skupine. Pomembna sta skrb in delo posameznikov in nekaterih strokovnjakov, da se pri izdelavi, nošenju in prikazu skrbi za ustrezno in strokovno delo članov folklornih skupin in drugih posameznikov, ki kostume uporabljajo. Za izdelavo folklornih kostumov je potrebno več raznolikih in poglobljenih rokodelskih znanj. Za doseganje prepričljivosti morajo biti tudi izbira materialov, tehnologija izdelave in način krojenja kostumov čim bolj skladni z izdelavo v izbranem časovnem obdobju. Ustrezno poustvarjanje oblačil iz preteklosti mojstri dosegajo z opazovanjem načina izdelave starih oblačil v zasebnih in javnih muzejskih zbirkah, črpajo tudi iz slikovnega materiala in opisov o načinu oblačenja v preteklosti. Vse to pa ni možno brez posploševanja, zato gre pri izdelavi vedno tudi za interpretacijo preteklosti in določeno prilagajanje današnjim razmeram (dostopnosti materialov, tehnologij izdelave tekstila, postavam današnjega časa …). Pri tem je pomembna doslednost, saj so oblačila prepričljivejša, če materiali sledijo izpričani oblačilni kulturi določenega družbenega sloja in časovnega obdobja. Rokodelke in rokodelci, ki izdelujejo folklorne preobleke, tesno sodelujejo tudi s strokovnjaki s področja oblačilne kulture: kostumografi, etnologi, zgodovinarji in tekstilnimi tehniki.Pri izdelovanju pripadnostnih kostumov navadno sodeluje več rokodelcev in rokodelk: šivilja ali krojač (ali več teh), čevljar, klobučar, vezilja, klekljarica, pletilja in drugi, ki so se izmojstrili za katerega od delov ali detajlov. To pomeni, da je izdelava ustreznega pripadnostnega kostuma zahteven projekt, ki mora biti poleg vrhunskega rokodelskega znanja in dela tudi premišljeno časovno in vsebinsko koordiniran.Znanje o izdelavi kostumov se prenaša po modelu vajeništva, saj – razen za izdelavo in ustvarjanje oblačil – formalni izobraževalni sistem za sodelujoče rokodelce in rokodelke ne obstaja. Za prenos znanj morata biti izkazana resen pristop in neomajen interes.Izdelovanje pripadnostnih kostumov je specializirana dejavnost. Nekateri rokodelci in rokodelke delujejo po željah naročnikov in na enem mestu poskrbijo za vse, od materiala, polizdelkov do izvedbe: »od pokrivala do obuvala«. Drugi mojstri in mojstrice izdelujejo le posamezne elemente/dele pripadnostnih kostumov ob običajnem delu na svojem primarnem rokodelskem področju.  |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Obvladati mora ročno šivanje detajlov (naborkov, rokavcev, okrasnih šivov na špenzerju), vezenje krojenje lanenega platna, svile, žameta, usnja, pletenje in kvačkanje. Znati mora rokovati s šivalnim strojem in z vsemi ostalimi šiviljskimi pripomočki. Pri delu so potrebni strokovna točnost, vztrajnost in natančnost pri ročnih delih, pa tudi veščine interdisciplinarnega dela, saj je za ustrezno celostno izdelovanje pripadnostnih kostumov potrebno sodelovanje z drugimi rokodelci. Večino znanj se prenaša po modelu vajeništva, mogoče pa se je še formalno izobraziti za šiviljo ali krojača, vendar je pri izdelavi pripadnostnih kostumov potrebno veliko ročnega in specializiranega šivanja, ki ga formalni izobraževanji sistem ne pokriva. Izdelovalci se udeležujejo številnih (neformalnih) strokovnih srečanj in seminarjev.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Nekatere sestavine so že vpisane v nacionalni Register nesnovne kulturne dediščine, na primer vezenje in klekljanje. Žlahtne zlate, črne in bele vezenine veze Sonja Porenta, ki je ena od nosilk. Znanja so zelo specifična in so ogrožena, saj je nosilcev in nosilk malo. Prav tako manjka posameznikov iz novih generacij, ki bi znanje prevzele. Znanje starih načinov krojenja in šivanja se izgublja, s tem pa se niža kakovost izdelave kostumov. Vidnejše mojstrice izdelovanja kostumov, ki ohranjajo pretežno ročno izdelovanje, so Andreja Stržinar, Mojca Marija Berce, Sonja Bučan in Sonja Porenta. |
| **Vidik identitete in prepoznavnosti**  | Rokodelke in rokodelci niso posebej povezani, razen v Sekciji za domačo in umetnostno obrt pri OZS in njihovih območnih enotah. Vsako leto aktivno sodelujejo na največjem dogodku, posvečenem preoblačenju v pripadnostne kostume pri nas, Dnevih narodnih noš in oblačilne dediščine v Kamniku, ki ga septembra organizira Zavod za turizem in šport Kamnik. Pomembni so tudi dogodki in revije folklornih skupin ter priložnostne razstave. Že po sami vsebini izdelki vplivajo na simbolno razsežnost, saj »oživljajo« preteklost in povečujejo identitetno pripadnost kraju/regiji/državi. |
| **Vidik družbenega in gospodarskega napredka** | Panoga se načelno ne spreminja v tehniki, saj s tem mojstri in mojstrice dosegajo kakovostnejše in ustreznejše poustvarjanje oblačil in celotnih kostumov. S tem ko izbirajo lokalno dostopne materiale in izdelovalce (če je le mogoče), tudi skrbijo za manjši okoljski odtis, saj izbirajo lokalno dostopne materiale in izdelovalce, če je to le mogoče. |
| **Vidik učinkov na medgeneracijsko povezovanje in vseživljenjsko učenje** | Pri ohranjanju rokodelskih znanj, ki so del izdelovanja pripadnostnih kostumov, je nujno medgeneracijsko povezovanje in sodelovanje – na tem temelji vajeništvo. S prenosom znanja se bogati novo generacijo. Pri procesu izdelave velikokrat sodelujejo tudi starejše gospe (npr. klekljarice), ki prispevajo detajle za kostume. Unikatnost in dovršenost prispevata k boljši kakovosti končnega izdelka. |
| **Vidik učinkov na turizem**  | Dejavnost je posredno vpeta v turistično ponudbo, predvsem na turističnih kulturnih dogodkih, kjer se predstavljajo folklorne in historične plesne skupine (npr. Dnevi narodnih noš in oblačilne dediščine v Kamniku, Historial v Škofji Loki). Nošnja t. i. narodne noše se je tudi v preteklosti okrepila prav zaradi turistične industrije in porasta zaradi narodnozabavnih ansamblov, ob tem pa je znova treba poudariti pogosto neustrezno pojavnost in nošnjo kostumov.  |
| **Viri in literatura** | Bojan Knific, Od obleke do preobleke: Med tako imenovanimi narodnimi nošami in folklornimi kostumi. JSKD, <https://www.jskd.si/folklorna-dejavnost/kostumi_folklora/knific_od_obleke_do_preobleke.htm> Dnevi narodnih noš in oblačilne dediščine, <https://narodnenose.si/> Izdelovanje narodnih noš, Viljem Berce, <http://www.narodna-nosa.si/o_nosi.htm> Izdelovanje narodnih noš in usnjeni izdelki, Sonja Bučan, <http://www.srce-slovenije.si/mrezarokodelcev/zgodbe-rokodelcev/simona-bucan> Janez Bogataj, Sto srečanj z dediščino na Slovenskem, Prešernova družba, Ljubljana, 1992. Lucija Kavčič in Katarina Sekirnik, Bogastvo babičine skrinje: Kako raziskati, dokumentirati in širši javnosti predstaviti oblačilno dediščino Gorenjcev od začetka do sredine 19. stoletja, Razvojna agencija Sora, 2014.Unikatni kostumi, Andreja Stržinar, <https://unikatni-kostumi.si/>  |